Saioa Aginako Lamarain

Saioa Aginako Lamarain (Gasteiz, Araba, 1982) psikologoa eta ilustratzailea da. 

2025an ilustratzaile iberoamerikar onenen arteko Iberoamerika Ilustra Katalogo ospetsuan parte hartzeko aukeratu zuten, eta aipamen berezia jaso zuen, gainera.

 Bizitza 
Saioa Aginako Lamarain psikologian graduatua da eta 2021ean ilustrazio-ikasketak egiten hasi zen Bartzelonako Massana Eskolan. Bartzelonako ISPA eskolan graduatu zen Arteterapian eta haur eta nerabeekin aritu zen arlo horretan lanean. Bi urte horiek osatzeko, hirugarren urte bat egin zuen Urbinoko ISIAn (Italia), Industria Artistikorako Goi Institutuan. Euskara, gaztelania, katalana, alemaniera, ingelesa,  eta italiera hitz egiten du.

Bartzelonan bizi da eta ilustrazio proiektu pertsonalak zein kolektiboak garatzen ditu.

Txikitatik ingurune naturalarekin lotura mantendu du, basoan denbora pasatuz eta hegaztiak behatuz. Lotura hori bere ilustrazioetan ikus daiteke, kolorez eta aldakortasunez beteak, ingurune paregabeak eta sentiberak sortzen dituztenak.

 Lan ibilbidea 

 Psikologo 
Bartzelonako ISPA eskolan graduatu zen Arteterapian eta haur eta nerabeekin aritu zen arlo horretan lanean. Saioaren esanetan: «Sorkuntzan arreta jartzea sendagarria da, gure adimena sortzeko unean orainean dagoelako, egiten ari garen horretan, meditatzea bezala delako. Gogoa pentsamendu intrusiboez hustea. Eta, aldi berean, artearen bidez, ahozkoaz gain beste komunikazio bide batzuetatik ere adieraz dezakegu eta hau jada sendagarria da. Pertsonak multisensoarialak gara, eta hainbat adierazpide ditugu; pertsona batzuek, artearen bidez, komunikatzen hain trebeak ez garen zenbait alderdi adieraz ditzakegu. Eta sortzeak, era berean, besteengan komunikazioa eta pentsamendua bultzatzen ditu.» 

 Ilustratzaile 
2022an hasi zen profesionalki. Ilustrazio lanetan teknika tradizionalak eta digitalak uztartzen ditu. Agerian dago bere lanetan naturazalea dela, kolorez eta moldakortasunez beteta baitaude, ingurune paregabeak eta sentsibleak sortzen baititu. Beste inspirazio-iturri batzuk ere baditu, hala nola, haurrak, herrietako folklorea eta eguneroko bizitzaren soiltasuna. 2024an, Mazoka marrazki-azokak emandako “Bekikasle” beka jaso zuen.
 Lan hautatuak 

 2023an, «Gerra ondoren» serieak 14. Iberoamérica Ilustra katalogoan parte hartu zuen.
 2024an, «Cuando el viento se levanta» lana WIA (World Illustration Awards) sarietarako hautatu zuten.
 2024ko udazkenean, marrazki-azokak ematen duen "Bekiskasle" beka jaso zuen, Mazoka 2024 (Gasteiz) .
 2025eko otsail-martxoan Gasteizko inauteriak iragartzeko kartel-lehiaketa irabazi zuen, ‘Inauteri dantzak’ izeneko lanarekin. Sonia Díaz de Corcuera Kultura zinegotziak inauteriak aurkezteko egindako prentsaurrekoan honelaxe deskribatu zuen: “Kartel koloretsua da, eta jaia, dantza, batasuna eta aniztasuna bultzatzen ditu. Gainera, konposizio zirkularra du eta horrek originaltasuna eta mugimendua ematen dizkio. Inauteriak iragartzeko honelako kartelarekin, dudarik gabe, 2025eko inauteri bikainak aurrez ikus ditzakegu”.
 2025eko irailean, Iurretako (Bizkaia) San Migel jaietako kartela egin zuen. Irudi koloretsu bat proposatu zuen, bere estiloari jarraituta, plaza koloretsu eta jendetsu bat irudikatzen zuena.
 2025eko udan 16. Iberoamérica Ilustra katalogorako aukeratu zuten aurkeztu zuen lana. Katalogoa SM Fundazioaren ekimena da, irabazi asmorik gabeko hezkuntza erakundea. 2025eko edizioan, 19 herrialdetako 682 ilustratzailek jaso zuten saria. Armando Fonseca ilustratzaile mexikarra izan zen irabazlea eta 5.000 dolar estatubatuarreko saria jaso zuen. Gasteiztarraren lanak aipamen berezia jaso zuen erakusten zuen "sentsibilitate estetiko eta indar narratiboa zela-eta". Saioa Aginako gasteiztarraren lanaz gainera, María José de Telleriaren (Argentina), Paula Bustamanteren (Txile), eta Rocío Katzen (Argentina) lanek jaso zituzten aipamen bereziak. 30 bat ilustratzaileren lanak sartu zituzten katalogoan.

 Erreferentziak 

 Kanpo estekak 

Kategoria:Gasteiztarrak
Kategoria:Emakume ilustratzaileak
Kategoria:Euskal Herriko ilustratzaileak
Kategoria:Emakume artistak
Kategoria:Euskal Herriko artistak
Kategoria:Euskal Herriko psikologoak
Kategoria:Emakume psikologoak